ΟΔΗΓΙΑ 98/22/ΕΚ ΤΗΣ ΕΠΙΤΡΟΠΗΣ της 15ης Απριλίου 1998 για τον καθορισμό των ελάχιστων όρων για τη διενέργεια φυτοϋγειονομικών ελέγχων στην Κοινότητα σε φυτά, φυτικά προϊόντα ή άλλα αντικείμενα που προέρχονται από τρίτες χώρες σε σταθμούς επιθεώρησης διαφορετικούς από εκείνους του τόπου προορισμού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 77/93/ΕΟΚ του Συμβουλίου, της 21ης Δεκεμβρίου 1976, περί των μέτρων προστασίας κατά της εισαγωγής στην Κοινότητα οργανισμών επιβλαβών για τα φυτά και τα φυτικά προϊόντα και κατά της εξάπλωσής τους στην Κοινότητα (1), όπως τροποποιήθηκε τελευταία από την οδηγία 98/2/ΕΚ της Επιτροπής (2), και ιδίως το προτελευταίο εδάφιο του άρθρου 12 παράγραφος 6,

Εκτιμώντας:

ότι, προκειμένου να εφαρμοστούν αποτελεσματικά ρυθμίσεις για τους υγειονομικούς ελέγχους φυτών, φυτικών προϊόντων ή άλλων αντικειμένων προέλευσης τρίτων χωρών, τα οποία αναφέρονται στο τμήμα Β του παραρτήματος V της οδηγίας 77/93/ΕΟΚ, θα πρέπει να καθοριστούν εναρμονισμένοι ελάχιστοι όροι για τη διενέργεια των ελέγχων αυτών σε σταθμούς επιθεώρησης διαφορετικούς από εκείνους του τόπου προορισμού 7

ότι οι ελάχιστοι όροι που καθορίζονται για τη διενέργεια των εν λόγω φυτοϋγειονομικών ελέγχων πρέπει να λαμβάνουν υπόψη τις τεχνικές απαιτήσεις που εφαρμόζονται στους αρμόδιους επίσημους οργανισμούς που αναφέρονται στο άρθρο 2 παράγραφος 1 στοιχείο ζ) της οδηγίας 77/93/ΕΟΚ, οι οποίοι είναι υπεύθυνοι για τους εν λόγω σταθμούς επιθεώρησης, καθώς επίσης και τις διατάξεις που εφαρμόζονται στις εγκαταστάσεις, εργαλεία και εξοπλισμό που εξυπηρετούν τους εν λόγω αρμόδιους επίσημους οργανισμούς στη διενέργεια των απαιτούμενων υγειονομικών ελέγχων 7

ότι τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης φυτοϋγειονομικής επιτροπής,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Τα κράτη εξασφαλίζουν ότι οι υγειονομικοί έλεγχοι, οι οποίοι αναφέρονται στο άρθρο 12 παράγραφος 6 τέταρτο εδάφιο της οδηγίας 77/93/ΕΟΚ, φυτών, φυτικών προϊόντων ή άλλων αντικειμένων που απαριθμούνται στο παράρτημα V τμήμα Β της προαναφερθείσας οδηγίας και προέρχονται από τρίτες χώρες, και οι οποίοι διενεργούνται σε σταθμούς επιθεώρησης διαφορετικούς από εκείνους του τόπου προορισμού, πληρούν τουλάχιστον τους ελάχιστους όρους που καθορίζονται στο παράρτημα της παρούσας οδηγίας.

Άρθρο 2

1. Τα κράτη μέλη θέτουν σε εφαρμογή τους νόμους, κανονισμούς ή διοικητικές διατάξεις που είναι αναγκαίες για τη συμμόρφωση προς την παρούσα οδηγία την 1η Οκτωβρίου 1998. Πληροφορούν αμελλητί την Επιτροπή για το γεγονός αυτό.

Η έγκριση των μέτρων αυτών από τα κράτη μέλη θα περιέχει παραπομπή προς την παρούσα οδηγία ή θα συνοδεύεται από τέτοιου είδους παραπομπή κατά το χρόνο της επίσημης δημοσίευσής της. Η διαδικασία της εν λόγω παραπομπής αποφασίζεται από τα κράτη μέλη.

2. Τα κράτη μέλη ανακοινώνουν αμελλητί στην Επιτροπή όλες τις διατάξεις εθνικού δικαίου που εκδίδουν στον τομέα που καλύπτεται από την παρούσα οδηγία. Η Επιτροπή ενημερώνει σχετικά τα άλλα κράτη μέλη.

Άρθρο 3

Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, 15 Απριλίου 1998.

Για την Επιτροπή

Franz FISCHLER

Μέλος της Επιτροπής

(1) ΕΕ L 26 της 31. 1. 1977, σ. 20.

(2) ΕΕ L 15 της 21. 1. 1998, σ. 34.

ΠΑΡΑΡΤΗΜΑ

Ελάχιστοι όροι για τη διενέργεια φυτοϋγειονομικών ελέγχων, σε σταθμούς επιθεώρησης διαφορετικούς από εκείνους του τόπου προορισμού φυτών, φυτικών προϊόντων ή άλλων αντικειμένων που προέρχονται από τρίτες χώρες

1. Οι αρμόδιοι επίσημοι οργανισμοί, οι οποίοι αναφέρονται στο άρθρο 2 παράγραφος 1 στοιχείο ζ) της οδηγίας 77/93/ΕΟΚ, που είναι υπεύθυνοι για τους σταθμούς επιθεώρησης που αναφέρονται στο άρθρο 1 της παρούσας οδηγίας πρέπει:

- να διαθέτουν εξουσιοδότηση να εκτελούν τα καθήκοντά τους,

- να διαθέτουν τεχνικές ικανότητες, ιδιαίτερα στον τομέα της ανίχνευσης και διάγνωσης επιβλαβών οργανισμών,

- να διαθέτουν εμπειρία στον τομέα της ταυτοποίησης επιβλαβών οργανισμών, ή πρόσβαση σε τέτοιου είδους εμπειρία,

- να διαθέτουν πρόσβαση σε κατάλληλες εγκαταστάσεις διοίκησης, επιθεώρησης και δοκιμών, καθώς και στα εργαλεία και εξοπλισμό, όπως προσδιορίζεται στην παράγραφο 3,

- να διαθέτουν πρόσβαση σε εγκαταστάσεις για την κατάλληλη αποθήκευση και απομόνωση (καραντίνα) των αποστολών και, όταν καθίσταται αναγκαίο, για την καταστροφή (ή άλλη κατάλληλη επεξεργασία), ολόκληρης ή μέρους της παρακρατηθείσας αποστολής,

- να διαθέτουν:

α) γραπτές, ενημερωμένες εθνικές κατευθυντήριες γραμμές επιθεώρησης με βάση την εσωτερική νομοθεσία του κράτους μέλους, η οποία θεσπίζεται στο πλαίσιο της κοινοτικής νομοθεσίας 7

β) ενημερωμένη σειρά κοινοτικών κατευθυντήριων γραμμών για τους εμπειρογνώμονες και τους εθνικούς επιθεωρητές, σύμφωνα με το άρθρο 19α παράγραφος 6 της οδηγίας 77/93/ΕΟΚ 7

γ) ενημερωμένης κοινοτικής φυτοϋγειονομικής νομοθεσίας 7

δ) ενημερωμένο κατάλογο ειδικευμένων εργαστηρίων μαζί με τις διευθύνσεις και τους αριθμούς τηλεφώνων τους, τα οποία διαθέτουν επίσημη έγκριση για τη διενέργεια δοκιμών για τον καθορισμό της παρουσίας επιβλαβών οργανισμών ή για την ταυτοποίηση επιβλαβών οργανισμών. Θα πρέπει να τεθεί σε εφαρμογή μία κατάλληλη διαδικασία για την εξασφάλιση της ακεραιότητας και της ασφάλειας του(-ων) δείγματος(-ων) κατά τη μεταφορά τους στο εργαστήριο και κατά τη διάρκεια της διαδικασίας δοκιμής 7

ε) ενημερωμένες πληροφορίες σχετικά με αποστολές φυτών, φυτικών προϊόντων, ή άλλων αντικειμένων που προέρχονται από τρίτες χώρες, τα οποία έχουν αποτελέσει αντικείμενο:

- επίσημης παρακράτησης,

- επίσημων δοκιμών σε ειδικευμένα εργαστήρια μαζί με τα αποτελέσματά τους,

υπό την προϋπόθεση τουλάχιστον ότι οι πληροφορίες αυτές είναι σχετικές προς τους φυτοϋγειονομικούς ελέγχους για τον τόπο στον οποίο διεξάγονται,

- να προσαρμόζουν το καθορισμένο πρόγραμμα των φυτοϋγειονομικών ελέγχων το ταχύτερο δυνατό κατά τρόπο ώστε να αντιμετωπίζονται οι πραγματικές ανάγκες, υπό το φως νέων φυτοϋγειονομικών κινδύνων ή οποιωνδήποτε αλλαγών στην ποσότητα / όγκο των φυτών, φυτικών προϊόντων ή άλλων αντικειμένων που προσφέρονται για εισαγωγή στους σταθμούς επιθεώρησης που αναφέρονται στο άρθρο 1.

2. Οι δημόσιοι υπάλληλοι και το εξειδικευμένο προσωπικό που αναφέρονται στο άρθρο 2 παράγραφος 1 σημείο i) δεύτερο εδάφιο της οδηγίας 77/93/ΕΟΚ, οι οποίοι είναι επιφορτισμένοι με τη διενέργεια των επιθεωρήσεων στους σταθμούς επιθεώρησης που αναφέρονται στο άρθρο 1 της οδηγίας, πρέπει να διαθέτουν:

- τεχνικές ικανότητες, ιδίως στον τομέα της ανίχνευσης επιβλαβών οργανισμών,

- εμπειρία στον τομέα της ταυτοποίησης επιβλαβών οργανισμών, ή πρόσβαση στην εν λόγω εμπειρία,

ως μέρος των προσόντων τους, τα οποία απαιτούνται βάσει του προαναφερθέντος άρθρου 2 παράγραφος 1 σημείο i) δεύτερο εδάφιο, και πρέπει να έχουν άμεσα διαθέσιμες τις πληροφορίες που αναφέρονται στην παράγραφο 1 έκτη περίπτωση.

3. Οι εγκαταστάσεις, τα εργαλεία και ο εξοπλισμός που αναφέρονται στην παράγραφο 1, πρέπει να περιλαμβάνουν τουλάχιστον:

α) όσον αφορά τις διοικητικές εγκαταστάσεις:

- σύστημα ταχείας επικοινωνίας με:

- την αρχή που αναφέρεται στο άρθρο 1 παράγραφος 6 της οδηγίας 77/93/ΕΟΚ,

- τα ειδικευμένα εργαστήρια που αναφέρονται στην παράγραφο 1,

- τις τελωνειακές αρχές,

- την Επιτροπή,

- άλλα κράτη μέλη,

- σύστημα αναπαραγωγής εγγράφων 7

β) αναφορικά με εγκαταστάσεις επιθεώρησης:

- κατάλληλους χώρους επιθεώρησης, ανάλογα με τις ανάγκες,

- επαρκή φωτισμό,

- τράπεζα(-ες) επιθεώρησης,

- εξοπλισμό κατάλληλο για:

- οπτικούς ελέγχους,

- απολύμανση των εγκαταστάσεων και του εξοπλισμού που χρησιμοποιείται για φυτοϋγειονομικούς ελέγχους,

- την παρασκευή δειγμάτων για ενδεχόμενες περαιτέρω δοκιμές στα ειδικευμένα εργαστήρια που αναφέρονται στην παράγραφο 1 7

γ) αναφορικά με εγκαταστάσεις για τη δειγματοληψία των αποστολών:

- κατάλληλο υλικό για την ατομική ταυτοποίηση και συσκευασία κάθε δείγματος,

- επαρκές υλικό συσκευασίας για την αποστολή δειγμάτων στα ειδικευμένα εργαστήρια που αναφέρονται στην παράγραφο 1,

- υλικό σφράγισης,

- επίσημες σφραγίδες,

- επαρκή φωτισμό.